ປະຊາຊົນລາວ ມີຂໍ້ຂັດແຍ່ງ ເລື້ອງທີ່ດິນ ນັບມື້ນັບເພີ້ມຂຶ້ນ
ປະຊາຊົນລາວປະສົບ ບັນຫາຂັດແຍ່ງ ເລື້ອງທີ່ດິນ ຍ້ອນການສໍາປະທານ ທີ່ດິນຂອງລັດຖະບານ ນັບມື້ນັບເພີ້ມຂຶ້ນ
ປະຊາຊົນລາວປະສົບກັບບັນຫາຂັດແຍ່ງກ່ຽວກັບທີ່ດິນທໍາກິນ ແລະທີ່ຢູ່ອາໄສຫຼາຍ ຂຶ້ນຢ່າງຕໍ່ເນື່ອງ ໂດຍມີສາເຫດມາຈາກການໃຫ້ສໍາປະທານທີ່ດິນຂອງລັດຖະບານ ແລະອໍານາດປົກຄອງແຂວງຕ່າງໆ ເຈົ້າໜ້າທີ່ຂັ້ນສູງປະຈໍາຫ້ອງການສະພາແຫ່ງຊາດລາວໄດ້ໃຫ້ການຢືນຢັນວ່າບັນຫາ ທີ່ພົ້ນເດັ່ນທີ່ສຸດທີ່ປະຊາຊົນລາວໄດ້ສະແດງການຮຽກຮ້ອງຂໍຄວາມຊ່ວຍເຫຼືອຈາກ ສະພາແຫ່ງຊາດລາວຫຼາຍທີ່ສຸດໃນທຸກມື້ນີ້ກໍຄືບັນຫາຂັດແຍ້ງກ່ຽວກັບທີ່ດິນເຮັດການ ຜະລິດ ແລະທີ່ຢູ່ອາໄສ ຊຶ່ງສ່ວນໃຫຍ່ກໍເປັນບັນຫາຂັດແຍ້ງກັບລັດຖະບານ ແລະບັນ ດາອົງການປົກຄອງທ້ອງຖິ່ນໃນທົ່ວປະເທດລາວ ທີ່ມີສາເຫດສໍາຄັນມາຈາກການໃຫ້ ສໍາປະທານ ດິນແກ່ພາກເອກະຊົນທີ່ໄປທັບ ຫຼືກວມເອົາທີ່ດິນຂອງປະຊາຊົນລາວດ້ວຍ ນັ້ນເອງ ເຈົ້າໜ້າທີ່ຂັ້ນສູງຂອງລາວ ຍັງບອກອີກວ່າການຮຽກຮ້ອງຂໍການຊ່ວຍເຫຼືອຂອງປະຊາຊົນ ລາວດັ່ງກ່າວໄດ້ເພີ່ມຂຶ້ນທຸກປີໂດຍໃນປີ 2011 ທີ່ຜ່ານມາກໍປະກົດວ່າມີຢູ່ຫຼາຍກວ່າ 400 ກໍລະນີທີ່ປະຊາຊົນລາວໄດ້ສະແດງການຮຽກຮ້ອງໂດຍກົງມາເຖິງຫ້ອງການສະພາແຫ່ງ ຊາດລາວ ແລະການຮຽກຮ້ອງດັ່ງກ່າວກໍຍັງໄດ້ລວມໄປເຖິງການຂໍໃຫ້ຊ່ວຍແກ້ໄຂບັນຫາ ຕ່າງໆທີ່ເກິດຂຶ້ນໃນວົງການລັດຖະ ບານລາວດ້ວຍ ໂດຍສະເພາະແມ່ນການຂໍໃຫ້ດໍາເນີນ ມາດຕະການປ້ອງກັນ ແລະປາບປາມການສໍ້ລາດບັງຫຼວງໃນວົງການຂອງລັດຖະບານ ລາວໃຫ້ມີປະສິດທິພາບ ແລະໃຫ້ມີການລົງໂທດພະນັກງານຂອງລັດຖະບານ ທີ່ໄດ້ມີ ຄວາມຜິດຢ່າງແທ້ຈິງໂດຍບໍ່ມີການຍົກເວັ້ນ ນອກຈາກນັ້ນ, ປະຊາຊົນທີ່ ໄດ້ສະແດງການຮຽກຮ້ອງ ເຖິງສະພາແຫ່ງຊາດລາວ ເຫຼົ່ານີ້ ຍັງໄດ້ຮຽກຮ້ອງໃຫ້ ຄະນະລັດຖະບານ ລາວ ດໍາເນີນການບໍລິຫານປະ ເທດຢ່າງໂປ່ງໃສ ເຊັ່ນມີ ການນໍາໃຊ້ງົບປະມານຢ່າງ ມີປະສິດທິຜົນຫຼືບໍ່ມີການ ຮົ່ວໄຫຼຂອງງົບປະມານມີ ການສຶກສາ ແລະປ້ອງກັນ ບັນຫາຜົນກະທົບຕໍ່ສັງຄົມ ແລະ ສິ່ງແວດລ້ອມທໍາມະຊາດຢ່າງຄັກແນ່ ກ່ອນທີ່ຈະຕັດສິນໃຈອະນຸມັດໂຄງການ ລົງທຶນຈາກຕ່າງປະເທດໃນລາວ ແລະຄວບຄຸມກວດກາການນໍາໃຊ້ຊັບສິນຂອງລັດ ຖະບານ ໃຫ້ຖືກຕ້ອງຕາມກົດໝາຍຢ່າງເຂັ້ມງວດເປັນຕົ້ນ ກ່ອນໜ້ານີ້ ທ່ານ ໄຊສົມພອນ ພົມວິຫານ ຮອງປະທານສະພາແຫ່ງຊາດລາວກໍໄດ້ ຖະແຫຼງຍອມຮັບວ່າປະຊາຊົນລາວໄດ້ສະແດງການຮຽກຮ້ອງດັ່ງກ່າວ ເຖິງສະພາ ແຫ່ງຊາດລາວເພີ່ມຫຼາຍຂຶ້ນນັບມື້ ໂດຍໃນປີທີ່ຜ່ານມາກໍປະກົດວ່າມີປະຊາຊົນລາວ ໄດ້ສະແດງການຮຽກຮ້ອງເຖິງສະພາແຫ່ງຊາດ ແລະ ສະພາແຫ່ງຊາດ ກໍໄດ້ສະ ເໜີຕໍ່ໄປຍັງລັດຖະບານລາວຫຼາຍກວ່າ 400 ກໍລະນີ ຫາກແຕ່ກໍໄດ້ຮັບການແກ້ໄຂ ພຽງແຕ່ 191 ກໍລະນີເທົ່ານັ້ນ ການຖະແຫຼງດັ່ງກ່າວນີ້ຂອງທ່ານ ໄຊສົມພອນ ກໍນັບວ່າສອດຄ່ອງກັນ ກັບການໃຫ້ທັດສະນະຂອງແກນ ນໍາປະຊາຊົນລາວທ່ານ ນຶ່ງທີ່ມີ ສ່ວນຢ່າງສໍາ ຄັນໃນການສະແດງ ການຮຽກຮ້ອງຕໍ່ສະພາແຫ່ງຊາດ ແລະໄດ້ຕິດຕາມຜົນການປະຕິບັດ ງານຂອງລັດຖະບານລາວມາຢ່າງ ຕໍ່ເນື່ອງ ຊຶ່ງ ທ່ານໄດ້ໃຫ້ການຢືນຢັນ ໃນຕອນນຶ່ງວ່າ: ກ່ອນໜ້ານີ້ ທ່ານ ທອງສິງ ທໍາມະວົງ ນາຍົກລັດຖະມົນຕີ ຊຶ່ງເຄີຍເປັນປະທານສະ ພາລາວດ້ວຍນັ້ນ ກໍໄດ້ຖະແຫຼງຍອມຮັບວ່າ ບັນຫາທີ່ປະຊາຊົນລາວໄດ້ພາກັນຮ້ອງ ຮຽນມາເຖິງຄະນະປະຈໍາສະພາແຫ່ງຊາດຫຼາຍທີ່ສຸດ ແລະ ກໍໄດ້ສະເໜີໃຫ້ລັດຖະ ບານດໍາເນີນມາດຕະການແກ້ໄຂຢ່າງຮີບດ່ວນນັ້ນ ກໍຄືບັນຫາ ແລະຂໍ້ຂັດແຍ້ງກ່ຽວ ກັບທີ່ດິນທໍາການຜະລິດ ເນື່ອງຈາກວ່າໃນປະຈຸບັນນີ້ຍັງມີປະຊາຊົນລາວຈໍານວນ ບໍ່ໜ້ອຍທີ່ບໍ່ມີທີ່ດິນທໍາການຜະລິດ ສ່ວນປະຊາຊົນລາວທີ່ມີທີ່ດິນທໍາການຜະລິດ ແລ້ວນັ້ນ ກັບຕ້ອງປະສົບບັນຫາເຂດສໍາປະທານທີ່ດິນຂອງເອກະຊົນລາວ ແລະ ຄົນຕ່າງປະເທດໄດ້ໄປກວມເອົາທີ່ດິນຂອງພວກເຂົາເຈົ້າ